女色無定美贈卿材
作者：李覯
朝代：宋

paragraphs: 女色無定美，寵至美則多。
士才無定稱，用顯稱已過。
長安小家子，粲粲秋池荷。
性慧不覺耻，母憐不如訶。
出戶一囊麝，見人雙眼波。
情動笑難止，語嬌音屢訛。
都人口如沸，觀者踵相摩。
因緣幸充選，恩澤成偏頗。
少費萬金珠，一呼千綺羅。
佯愁慘白日，猛唾傾天河。
東鄰有賢女，春綠涵脩蛾。
花艷不栽翦，玉光無切磋。
自小固聞禮，藏頭豈知他。
親戚尚未見，媒官當奈何。
過時誰訪問，生世就蹉跎。
豈不有配偶，市里或山阿。
豈不有奉養，舂饎與機梭。
列女不得傳，樂府無人歌。
容華日衰落，涕泣坐滂沱。
富貴易脩飾，貧賤多笑呵。
柳下無仲尼，小官終滅磨。
進退在勇决，遲疑兩皆蹉。
退當事奇偉，夙駕追雄軻。
進當取勢位，健筆爲干戈。
胡然守一節，獨自埋隨和。